wickkiey/tamil-wikipedia-markdown huggingface dataset:
# செல்லப்பன் (ஓவியர்)


**செல்லப்பன்** என்பவர் தமிழக கேலிசித்திர, படக்கதை ஓவியர்களுள் ஒருவர். முரசொலி இதழில் கேலிச்சித்திரங்களை வரைந்தார். 1976 ஆம் ஆண்டு நெருக்கடி நிலை காலத்தில் இவர் வரைந்த கேலிச்சித்திரம் உலகப் புகழ்பெற்றது. அந்த ஓவியத்தை நியூஸ்வீக் இதழ் என்ற இதழ் மறுபிரசுரம் செய்தது. வாண்டுமாமா, முல்லை தங்கராசன் ஆகியோரின் கதைகளுக்கு ஓவியங்களை வரைந்துள்ளார்.  

இவரை ஓவியர் செல்லம், ஓவியச் சக்ரவர்த்தி என்று அழைக்கின்றனர்.  

## வாழ்க்கை வரலாறு
செல்லப்பன் நாகர்கோவில் மாவட்டம் இக்கியானம் எனும் ஊரைச் சேர்ந்தவர்.  

1940 ஆம் ஆண்டு பிறந்தார். இவர் நாகர்கோவில் சித்ரா ஓவியக் கல்லூரியில் பட்டம் பெற்றார். பி. எஸ். மணி ஆசிரியராக இருந்த கன்னியாக்குமரி இதழில் ஓவியம் வரையத் தொடங்கினார்.  

செல்லப்பன் தனது மனைவியான விமலா என்ற பெயரில் சில இதழ்களில் சித்திரக்கதை வரைந்துள்ளார். 1963 இல் குழுதம் வார இதழில் எழுத்தாளர் புனிதனின் விளம்பரக்காரி என்ற கதைக்கு விமலா என்ற பெயரில் சித்திரக்கதை வரைந்துள்ளார்.  

40 ஆண்டுகள் முரசொலி நாளிதழின் கேலி சித்திரக்காரராகப் பணி செய்தார். 1997 ஆம் ஆண்டு பக்கவாதத்தால் பாதிக்கப்பட்டார். 2015 ஆகஸ்ட் 28 இல் உடல்நலக்குறைவால் சென்னை ராயப்பேட்டையில் இறந்தார்.  

## சிறப்பு
1976 ஆம் ஆண்டு நெருக்கடி நிலை குறித்தான இவர் வரைந்த கேலிசித்திரத்தை நியூஸ்வீக் இதழ் பிரசுகித்தது.  
கோகுலம், சிறுவர் மலர், ரத்னபாலா, பூந்தளிர், கண்மணி, தங்க மலர், முத்து காமிக்ஸ், சுட்டி விகடன் போன்ற இதழ்களில் இவரது படைப்புகள் வெளியிட்டுள்ளன.  

## இவற்றையும் காண்க
- தஞ்சாவூர் ஓவியப் பாணி
- நீர்வர்ணம்
- ஓவியத்தின் வரலாறு
- இந்துக்களின் ஓவியக் கலை மரபு
- சித்தன்னவாசல்

## ஆதாரங்கள்
# அரஸ் (ஓவியர்)


**அரஸ்** என்பவர் தமிழக ஓவியர்களுள் ஒருவர். இவரது இயற்பெயர் திருநாவுக்கரசு என்பதாகும்.  

இவர் தமிழ் பத்திரிக்கைகளில் கேலிச் சித்திரம், கதைப் படங்கள், கேரிகேச்சர் பாணி ஓவியங்களை வரைந்து வருகிறார்.  

## வாழ்க்கை வரலாறு
அரசு விருதுநகர் மாவட்டம் இலுப்பைகுளத்தில் வி.சுப்பிரமணி, தனபாக்கியம் ஆகியோருக்கு மகனாகப் பிறந்தார். இவருடைய இயற்பெயர் திருநாவுக்கரசு என்பதாகும்.  

ஆறாவது படிக்கும் காலத்திலேயே திருநா காமிக்ஸ் என்ற பெயரில் வரைகலை புத்தங்களை செய்தார். அதனை ஆசிரியர்களும், சகமாணவர்களும் பாராட்ட திருநாவுக்கரசுக்கு ஓவியங்கள் மீதான ஆர்வம் அதிகமானது. மாலை முரசு நாளிதழிலின் தேவி என்ற இணைப்பு புத்தகத்தில் இவருடைய முதல் ஓவியம் வெளியானது.  

திருநாவுக்கரசு, பாவை என்ற பெண்ணை திருமணம் செய்து கொண்டார். இத்தம்பதிகளுக்கு அரவிந்தன், ஹர்சவரதன் ஆகிய இரு மகன்கள் உள்ளனர்.  

## பயிற்சிப் பட்டறை
2016 ஆகஸ்ட் 03 இல் சென்னை கீழ்ப்பாக்கம் தமிழ்நாடு பவுண்டேசன் கேலரியில் "ஆர்ட் அட்டாக்" என்ற பெயரில் ஓவியப் பயிற்சிப் பட்டறை நடத்தினார். இதில் சிறுவர்கள் முதல் பெரியவர்கள் வரை அனைவருக்கும் ஓவியங்கள் வரைதல், கேலிச்சித்திரம், விளக்கப்படம், கதைகளுக்கான படம் போன்றவைகளைப் பற்றி விளக்கம் தந்தார். அரசுடன் ஓவியர் ராம்கி, கார்டூனிஸ்ட் தேவநாதன் போன்றோர் இணைந்து இந்த பயிற்சிப் பட்டறையை நடத்தினர்.  

## இவற்றையும் காண்க
- தஞ்சாவூர் ஓவியப் பாணி
- நீர்வர்ணம்
- ஓவியத்தின் வரலாறு
- இந்துக்களின் ஓவியக் கலை மரபு
- சித்தன்னவாசல்

## ஆதாரங்கள்
# சியாம் (ஓவியர்)

**ஷியாம்** என்பவர் தமிழக ஓவியர்களில் ஒருவர். இவர் ராஜபாளையம் ஊரைச் சேர்ந்தவர்.  

இவர் குற்றாலம் வேதப்பாடசாலையில் பயின்றவர். சென்னையில் அம்புலிமாமா பத்திரிக்கையில் பணியாற்றினார். இவரது ஓவியங்கள் குமுதம், நக்கீரன், விகடன் போன்ற பல இதழ்களில் வெளிவந்துள்ளது. பல தமிழ் நூல்களுக்கான அட்டைப் படங்களை வரைந்துள்ளார். தமிழ், மலையாளம், கன்னடம், தெலுங்கு என நான்கு மொழி பத்திரிக்கைகளுக்கு ஓவியம் வரைகிறார்.  

விகடனில் வெளியான எழுத்தாளர் சரஸ்வதியின் மல்லி தொடருக்கும், கவிஞர் வைரமுத்து அவர்களின் மூன்றாம் உலகப் போருக்கும் ஓவியம் வரைந்தார்.  

## இவற்றையும் காண்க
- தஞ்சாவூர் ஓவியப் பாணி
- நீர்வர்ணம்
- ஓவியத்தின் வரலாறு
- இந்துக்களின் ஓவியக் கலை மரபு
- சித்தன்னவாசல்

## ஆதாரங்கள்
# சுண்ணாம்பு நீர்


**சுண்ணாம்பு நீர்** (Limewater) என்பது கால்சியம் ஐதராக்சைடின் நீர்த்த கரைசலுக்கான பொதுப்பெயர் ஆகும். கால்சியம் ஐதராக்சைடு, Ca(OH)<sub>2</sub>, நீரில் மிக மிகக் குறைவாகக் (1.5&nbsp;கி/லி at 25&nbsp;°C) கரையும் தன்மை பெற்றதாகும். தூய சுண்ணாம்பு நீருானது தெளிவான, நிறமற்ற, இலேசான மண்ணின் மணமுடைய, காரக்கசப்புச் சுவையுடையதாகும். சுண்ணாம்பு என்பது காரத்தன்மையுள்ள கனிமம் என்பதோடு தொடர்புடையதாகும்.  

சுண்ணாம்பு நீரானது, நீரில் கால்சியம் ஐதராக்சைடை நன்கு கலக்கி, அதிகப்படியான, கரையாத நிலையில் உள்ள கால்சியம் ஐதராக்சைடை வடிகட்டி பிரித்தெடுப்பதன் மூலம் தயாரிக்கப்படுகிறது. அதிகப்படியான கால்சியம் ஐதராக்சைடானது கரைக்கப்படும் போது, பால் போன்ற வெண்மை நிறத்தை வெளிப்படுத்தும் தொங்கல் கரைசல் கிடைக்கிறது. இதன் காரணமாக இக்கரைசல் சுண்ணாம்புப் பால் என்ற பொதுப் பெயரைக் கொண்டுள்ளது. சுண்ணப்பால் என்பது சுண்ணாம்பின் தெவிட்டிய கரைசல் ஆகும். இதன் காரகாடித்தன்மைச் சுட்டெண் 12.4 ஆகும். இக்கரைசல் இயல்பில் காரத்தன்மை கொண்டது.  

## வேதியியல்

சுண்ணாம்பு நீர் உள்ள சோதனைக் குழாயில் கார்பனீராக்சைடைச் செலுத்தும் போது தெளிந்த சுண்ணாம்பு நீர் பால் போல் மாறுகிறது. இதற்குக் காரணம் சுண்ணாம்பு நீரில் உள்ள கால்சியம் ஐதராக்சைடானது கார்பனீருாக்சைடுடன் வினைப்பட்டு கால்சியம் கார்பனேட்டு வீழ்படிவைத் தருகிறது. இதன் காரணமாக, கரைசலானது பால் போன்ற நிறமுடைய கால்சியம் கார்பனேட்டுத் துகள்களைத் தனது தொங்கல் கரைசலில் கொண்டுள்ளது:  

: Ca(OH)<sub>2</sub>(aq) + CO<sub>2</sub>(g) → CaCO<sub>3</sub>(s) + H<sub>2</sub>O(l)  

அதிக அளவில் CO<sub>2</sub> ஆனது சேர்க்கப்பட்டால், பின்வரும் வினையானது நிகழ்கிறது:  

: CaCO<sub>3</sub>(s) + H<sub>2</sub>O(l) + CO<sub>2</sub>(g) → Ca(HCO)(aq)  

கால்சியம் பைகார்பனேட்டானது நீரில் கரையக்கூடிய தன்மை உடையதாதலால், பால் போன்ற நிறம் காணாமல் போகிறது.  

## பயன்பாடுகள்
மேலே சொன்ன வேதியியல் பண்பானது, வாயு நிலையில் உள்ள மாதிரிகளில் கார்பனீராக்சைடு உள்ளதா? இல்லையா? என்பதைப் பள்ளி ஆய்வகங்களில் கண்டறியப் பயன்படுத்தப்படுகிறது. கார்பனேடேசன் என்றழைக்கப்படும் சர்க்கரை சுத்திகரிப்பிலும் பயன்படுகிறது.  

### தொழிற்துறை
தொழிற்சாலைகளிலிருந்து வெளியேற்றப்படும் கந்தக டைஆக்சைடு உள்ளிட்ட கழிவு வாயுக்களை, சுண்ணாம்பு நீரினுள் குமிழிகளிடச் செய்வதன் மூலம் சுத்திகரிக்கலாம். இந்த முறையல் நச்சுத் தன்மையுள்ள கந்தக டைஆக்சைடானது வீா்படிவாக பிரித்தெடுக்கப்படுகிறது.  

: Ca(OH)<sub>2</sub>(aq) + SO<sub>2</sub>(g) → CaSO<sub>3</sub>(s) + H<sub>2</sub>O(l)  

### நீர் மேலாண்மை
நீரின் கடினத்தன்மையை நீக்குவதற்கு சுண்ணாம்பினால் மென்மையாக்குதல் என்ற செயல்முறை பயன்படுத்தப்படுகிறது. மாநகராட்சி கழிவு நீர் மேலாண்மை நிலையங்களில் உள்ள அமிலத்தை நடுநிலையாக்கும் காரணியாகவும் பயன்படுகிறது.  

### கலைகள்
சுதை ஓவியத்தில் சுண்ணாம்பு நீரானது நிறங்களைக் கரைப்பதற்குரிய கரைப்பானாகப் பயன்படுகிறது. வரலாற்று ரீதியாக இது வண்ணப்பூச்சுகளுக்கான நிறமம் ஆகும்.
# கே. மாதவன்

**கே. மாதவன்** என்பவர் தமிழக ஓவியராவார். இவர் 1906 -இல் திருவனந்தபுரத்தில் பிறந்தார். இவரை ஓவிய மன்னர், பேனர் (திரைசீலை) உலகின் தந்தை என்று அழைக்கின்றனர்.  

## படிப்பு
திருவனந்தபுரம் ஸ்கூல் ஆப் ஆர்ட்ஸ் கல்லூரியில் படித்து பட்டம் பெற்றார். பிறகு சென்னைக்கு வந்து கன்னையா நாடகக் குழுவில் இணைந்தார். அங்கு டி. கே. சண்முகம், என். எஸ். கிருஷ்ணன் போன்றோரின் நாடகங்களுக்கு திரைசீலை வரைந்து கொடுத்தார்.  

## ஓவியப் பணி
உமா, முத்தாரம், கலைமகள், கலாவல்லி, நளாயினி காமராஜ், காவேரி, சாவி, கல்கி, ஆனந்த விகடன், தாமரை போன்ற தமிழ் இதழ்களுக்கு ஓவியம் வரைந்துள்ளார். பல ஓவியங்கள் அட்டைப்படங்களாக வந்துள்ளன. அவர் டி.ஏ.எஸ்.ரத்தினம் பட்டணம் பொடிக்காக வரைந்த திருவாசி இல்லாத முருகன் ஓவியம் புகழ்பெற்ற ஒன்று. கன்னையா கம்பெனி, கே.எஸ்.கே. நாடார், தி.க.சண்முகம் சகோதரர்கள் ஜெமினி ஸ்டுடியோ ஆகிய நிறுவனங்களுக்கு ஓவியம் வரைந்துள்ளார். நாடகங்களின் பின்னணி திரைச்சீலைகளையும் வரைந்துள்ளார்.  

## சீடர்கள்
மாதவன் அவர்களின் ஓவியங்களை கண்டு கற்று கந்தசாமி, தர்மதாஸ், குப்புசாமி, ஆர். நடராஜன், பாலன் ஆர்ட்ஸ் பாலன் ஆகியோர் ஓவியர்களாக மிளிர்ந்தனர்.  

## பட்டம்
மங்கம்மா சபதம்,நல்ல தம்பி போன்ற படங்களுக்கு கலை இயக்குனராகப் பணியாற்றினார். இவருக்கு ஓவிய மன்னர் என முன்னாள் தமிழக முதல்வர் அண்ணாதுரை பட்டம் தந்தார்.  

## இவற்றையும் காண்க
- தஞ்சாவூர் ஓவியப் பாணி
- நீர்வர்ணம்
- ஓவியத்தின் வரலாறு
- இந்துக்களின் ஓவியக் கலை மரபு
- சித்தன்னவாசல்

## ஆதாரங்கள்
# மாலி (ஓவியர்)

**மாலி** என்னும் புனைபெயரால் அறியப்படும் **டி. ஆர். மகாலிங்கம்** என்பவர் விடுதலைக்கு முந்தைய இந்தியாவின் தமிழகத்தில் இருந்த ஓவியரும் கோலிச்சித்திரக்காரரும் ஆவார். தி இந்துவில் சென்னை வரலாற்றாசிரியர் எஸ். முத்தையாவின் கூற்றுப்படி, தமிழ் பத்திரிக்கையின் முதல் கேலிச்சித்திரக்காரர் இவரே. விகடனுக்காக அதன் புகழ்பெற்ற ஆசிரியர் கல்கி கிருஷ்ணமூர்த்தி தனது எழுத்துக்களால் சிறப்பு சேர்த்ததைப் போலவே மாலி தனது கீறல்களால் பங்களித்ததாக முத்தையா வேறொரு இடத்தில் எழுதியுள்ளார்.  

ஆனந்த விகடனில் பணியாற்றிய இவர், சாமா, ரவி, சேகர், ராஜு, தாணு, சித்ரலேகா மற்றும் கோபுலு போன்ற ஓவியர்கள் விகடனில் வரைவதற்கு உறுதுணையாக இருந்தார்.  

சீனிவாசன் என்ற ஓவியரின் கோவில் கோட்டோவியத்தை கண்டு அவரை ஆனந்த விகடனில் இணைத்துக்கொண்டார். சீனிவாசனுக்கு சில்பி என பெயரிட்டார். தமிழகத்திலுள்ள பல கோவில்களுக்கு சென்று ஓவியம் வரைய கூறினார். அவை ஆனந்த விகடனில் வெளியிடப்பட்டன.  

சில்பி போன்ற அடுத்த தலைமுறை ஓவியர்கள் மாலியின் ஓவியங்களை கண்டு ஓவியரானவர்கள்.  

மாலி கோட்டோவியங்கள், வரைகலை ஓவியங்கள் போன்றவற்றை வரைவதில் வல்லவராக இருந்தார்.  

தமிழ்த் திரைப்பட வரலாற்றாசிரியர் ராண்டார் கையின் கூற்றுப்படி, ஜெமினி ஸ்டுடியோவுக்கான பிரபலமான சின்னமான எக்காளம் வாசிக்கும் இரட்டையர் சின்னத்தை மாலி வடிவமைத்தார்.  

தி இந்தியன் ரிவ்யூவில் vgys'qi ஒரு இரங்கல் படி மாலி சு 1947 இல் இறந்தார்.  

## மாலி குறித்து
*மாலி என்றழைக்கப்படும் மகாலிங்கம் விகடனில் ஒரு சகாப்தம். ஆனந்த விகடன் என்பது என்ன மாதிரியான பத்திரிகை, அதன் காரக்டர் என்ன என்பதில் தொடங்கி இன்று நம் கையில் தவழும் விகடனுக்கான அஸ்திவாரம் அமைத்தவர் மாலிதான்* என ஓவியர் ‘கோபுலு’ கூறினார்.  

## இவற்றையும் காண்க
- தஞ்சாவூர் ஓவியப் பாணி
- நீர்வர்ணம்
- ஓவியத்தின் வரலாறு
- இந்துக்களின் ஓவியக் கலை மரபு
- சித்தன்னவாசல்
# பலே கோடல்லு

**பலே கோடல்லு** (*Bhale Kodallu*) திரைப்படம் 1968-ஆம் ஆண்டு வெளியான ஓர் இந்தியத் தெலுங்குத் திரைப்படமாகும். இத்திரைப்படத்தை கைலாசம் பாலசந்தர் எழுதி, இயக்கினார். இந்த படம் தமிழிலும் தெலுங்கிலும் ஒரே நேரத்தில் படமாக்கப்பட்டாலும், தமிழில் வெளிவந்து ஓர் ஆண்டிற்கு பிறகுதான் தெலுங்கில் வெளிவந்தது. இத்திரைப்படத்தில் எஸ். வி. ரங்கா ராவ், சௌகார் ஜானகி, காஞ்சனா, ஜெயந்தி, நாகபூஷணம், ராமகிருஷ்ணா, சலம் , ராஜஸ்ரீ, சரஸ்வதி மற்றும் பலர் நடித்துள்ளனர்.  

## நடிகர்கள்

- எஸ். வி. ரங்கா ராவ் - நரசிம்மன்
- சௌகார் ஜானகி - பார்வதி
- காஞ்சனா - சீதா
- ஜெயந்தி - ருக்மணி
- நாகபூஷணம் - சங்கரம்
- ராமகிருஷ்ணா - ராமன்
- சலம் - கிருஷ்ணா
- ராஜஸ்ரீ - நடிகை
- சரஸ்வதி - சச்சு

## கதைச்சுருக்கம்
நரசிம்மன் (எஸ்.வி.ரங்கா ராவ்) ஓர் ஒய்வு பெற்ற ஆசிரியர். அவரின் மூன்று மகன்களுக்கும் திருமணமாகி ஒரே வீட்டில் கூட்டுக் குடும்பமாக வாழ்ந்து வருகின்றனர். அவர்கள் வசிக்கும் வீட்டிற்கு அருகில் சினிமா நடிகை ராஜஸ்ரீ குடி வருகிறார். அந்த மூன்று தம்பதியரும் ராஜஸ்ரீயை பார்த்து பேச முடிவு செய்கிறார்கள். அவ்வாறு பார்த்து பேசி, ராஜஸ்ரீயை அவர்களது வீட்டிற்கு வருமாறு அழைக்கிறார்கள். ராஜஸ்ரீயும் ஒப்புக்கொள்ள, ராஜஸ்ரீ வீடு போலவே தமது வீட்டையும் புதுப்பிக்கிறார்கள். இந்த மூன்று தம்பதிகள் செய்யும் அனைத்து கேலிக்கூத்துகளையும் தள்ளி நின்று ரசித்து விமர்சிக்கிறார் மாமனார் நரசிம்மன். ராஜஸ்ரீ அவர்கள் வீட்டிற்கு வரும்போது, செல்வந்தராய் காட்சியளிக்க மூத்த மருமகள் ஒரு வைர அட்டிகையை கடன் வாங்குகிறாள். ராஜஸ்ரீ அவர்கள் வீட்டிற்கு வந்து போனதும் இந்த 3 தம்பதியினருக்கு இடையே சிறு சிறு சண்டைகள் ஏற்படுகின்றன. அந்த கடன் வாங்கிய அட்டிகை தொலைந்து விடுகிறது. நடிகை ராஜஸ்ரீயிடம் இந்த 3 கணவன்மார்களும் நெருக்கமாக பழக முயற்சிப்பது அவர்களின் மூன்று மாணவியருக்கும் அறவே பிடிக்கவில்லை. அதனால் மேலும் பிரச்ச்னைகள் அதிகரிக்கின்றன. இந்த பிரச்சனைகளிலிருந்து எவ்வாறு அந்த 3 தம்பதியினரும் மீண்டார்கள் என்பதே தான் மீதி கதை ஆகும்.  

## தயாரிப்பு
கே. பாலச்சந்தரின் வீட்டிற்கு அருகில் நடிகை சௌகார் ஜானகி வந்த பொழுது அவரது குடும்பத்தினர் உணர்ச்சி வசப்பட்டு ஆரவாரம் செய்த நிகழ்வு பலே கோடல்லு கதைக்கு அடித்தளமாக அமைந்தது. இதே திரைப்படம் தமிழிலும், சில கதாபாத்திர மாற்றங்களுடன் பாமா விஜயம் என்ற பெயரில் வெளிவந்தது. இந்த படத்தின் இறுதி நீளம் 4767 மீட்டர்கள் ஆகும்.  

## இசை
இந்த திரைப்படத்தின் இசையமைப்பாளர் ம. சு. விசுவநாதன் ஆவார். சி. நாராயண ரெட்டி இப்படத்தின் பாடல்களை எழுதினார்.  
| 1 | சல்லினி இல்லு | பி. சுசீலா, எஸ். ஜானகி, எல். ஆர். ஈஸ்வரி |  |
| --- | --- | --- | --- |
| 2 | நேனே வச்சேனு | பிதபுரம் நாகேஸ்வர ராவ், எல்.ஆர்.ஈஸ்வரி |  |
| 3 | ஆஸ்தி மூரேடு | சத்யம் எம். எல்.ஆர். ஈஸ்வரி |  |
| 4 | வாடே வாடன்ட்டே | பி. சுசீலா, |  |
| 5 | அக்கட சூஸினா | பிதபுரம் நாகேஸ்வர ராவ், எல்.ஆர்.ஈஸ்வரி | } |

## வெளியீடு
பலே கோடல்லு திரைப்படம் 26 ஏப்ரல் 1968-ஆம் தேதி வெளியானது. பாமா விஜயம் திரைப்படம் வெளியாகி ஓர் ஆண்டிற்கு பிறகு தான் இப்படம் வெளியானது.
# ஒன்பதுல குரு (திரைப்படம்)


**ஒன்பதுல குரு**(Onbadhule Guru) இது 2013இல் வெளிவந்த தமிழ் நகைச்சுவைத் திரைப்படம் ஆகும். இதை பி. டி. செல்வகுமார் எழுதி ,இயக்கியுள்ளார். படத்தில் வினய், சத்யன் (தமிழ் நடிகர்), பிரேம்ஜி அமரன், அரவிந்து ஆகாசு மற்றும் ராய் லட்சுமி (நடிகை) ஆகியோர் நடித்துள்ளனர். ஐந்து நண்பர்கள் ஒன்றாகச் சேர்ந்து மேற்கொள்ளும் பயணத்தின்போது அவர்களுக்கு என்ன நடக்கிறது என்பதைப் பற்றி சொல்கிறது. இந்த படத்தின் தலைப்பு சோதிடத்தில் பயன்படுத்தப்படும் ஒரு கணிப்பைக் குறிக்கிறது.  

## கதைச்சுருக்கம்
குருவிற்கு திருமணம் நடைபெறவுள்ள நாளில் அவன் காணாமல் போக அவனது நண்பன் பில்லாவை (வினய்) மணமகள் அழைப்பதில் படம் தொடங்குகிறது. வாழ்க்கையில் பல்வேறு சிக்கல்களை கொண்டிருக்கும் பில்லா (வினய்), ரங்கா சத்யன் (தமிழ் நடிகர்) ,கோச்சடையான்(அரவிந்து ஆகாசு) ஆகியோர் நண்பர்களாய் உள்ளனர். அவர்கள் தங்களது திருமணத்தை மறைத்து வாழ நினைக்கிறார்கள். இதில் குருவையும் சேர்த்துகொண்டு பெங்களூருவிலுள்ள சார்லஸ் (பிரேம்ஜி அமரன்), வீட்டிற்குச் செல்கிறார்கள். அங்கே நடக்கும் ஒரு விருந்தில் சஞ்சனா(ராய் லட்சுமி (நடிகை))வை அவள் யாரென்று அறியாமலேயே சந்த்தித்து அனைவரும் தனித்தனியே அவளை காதலிக்க முயல்கின்றனர். இதற்குப் பிறகு அவர்களுக்கு என்ன நடந்தது, சஞ்சனா யார்?, குருவிற்கு திருமணம் நடைபெற்றது பற்றிய கதை தொடர்கிறது.  

## நடிகர்கள்

- பில்லாவாக வினய்
- கோச்சடையானாக அரவிந்து ஆகாசு
- சார்லஸாக பிரேம்ஜி அமரன்
- ரங்காவாக சத்யன் (தமிழ் நடிகர்)
- குருவாக சாம்ஸ்
- சஞ்சனாவாக ராய் லட்சுமி (நடிகை)
- மந்த்ரா
- பல்ராம் நாயுடுவாக கே. எஸ். ரவிக்குமார்
- சண்முகசுந்தரம் (நடிகர்)
- மனோபாலா
- டி. பி. கஜேந்திரன்
- சீனிவாசன் (நடிகர்)
- பேரரசு (திரைப்பட இயக்குநர்)

## தயாரிப்பு
நகுல், சிவா, சந்தானம் , பிரேம்ஜி அமரன் மற்றும் பிரியாமணி ஆகியோரைக் கொண்டு 2012இல் தொடங்கப்பட்ட இப்படம் , பின்னர், வினய், சத்யன் (தமிழ் நடிகர்), பிரேம்ஜி அமரன், அரவிந்து ஆகாசு மற்றும் ராய் லட்சுமி (நடிகை) ஆகியோரது நடிப்பில் பி. டி. செல்வகுமாரின் அறிமுக இயக்கத்தில் வெளிவந்தது.  

## விமர்சனங்கள்
பொதுவாக எதிமறையான விமர்சங்களையே இப்படம் எதி கொண்டாலும் நல்ல வசூலை ஈட்டியதாக படக்குழு தெரிவித்தது.  

## ஒலித்தொகுப்பு
இசையமைப்பாளர் கே. இசையமைக்க, பாடலாசிரியர்கள் நா. முத்துக்குமார், மதன் கார்க்கி ஆகியோர் பாடல்களை எழுதியுள்ளனர்.
# அச்சமின்றி (திரைப்படம்)



**அச்சமின்றி (**achamindri) 2016 இல் வெளிவந்த தமிழ் அதிரடித் திரைப்படமாகும். "என்னமோ நடக்குது" புகழ் ராஜபாண்டி இத்திரைப்படத்தை இயக்கியிருந்தார். இத்திரைப்படத்தில் விஜய் வசந்த், சமுத்திரக்கனி, ஸ்ருதி டாங்கே, வித்யா பிரதீப், சரண்யா பொன்வண்ணன், ராதா ரவி ஆகியோர் முன்னணிக் கதாபாத்திரங்களில் நடித்துள்ளனர். ஜீ. ராதாகிருஷ்ணன் இத்திரைப்படத்திற்கான வசனங்களை எழுதியுள்ளார். பிரேம்ஜி அமரன் இத்திரைப்படத்திற்கான இசையை அமைத்துள்ளார் .இவ்வியக்குனரின் 2014 ல் வெளியாகி மக்கள் மத்தியில் பெரும் வரவேற்பை பெற்ற "என்னமோ நடக்குது" திரைப்படத்தில் நடித்த பலரே இத்திரைப்படத்திலும் நடித்துள்ளமை குறிப்பிடத்தக்கது. வி. வினோத் குமார் இத்திரைப்படத்தை தயாரித்திருந்தார்.  

## கதைச்சுருக்கம்
இப்படத்தின் கதை 4 நபர்களிடைப்பட்டது. *பிற்பொக்கட்* சக்தி (விஜய் வசந்த்) நடுத்தர குடும்பப் பெண்ணான மலர்விழியை (ஸ்ருதி டாங்கே) விரும்புகிறான். ஒரு நேர்மையான காவல் அதிகாரியான சத்யாவின் (சமுத்திரகனி) உறவினரே ஸ்ருதி (வித்யா பிரதீப்). இவர்களுள் சத்யா, சக்தி, மலர்விழி ஆகிய மூவரும் ஒரு குழுக்களால் துரத்த படுகிறார்கள். சத்தியா அவனுடைய நண்பனும் காவல் அதிகாரியுமான சரவணனினாலும் (பரத் ரெட்டி) மேலும் சத்யா ஸ்ருதியின் மரணத்தில் உள்ள மர்மங்களையும் வெளிக்கொணர முயலுகிறான். ஒரு தாதாவிடம் காசுப்பையை திருடும் சக்தி, கல்வி அமைச்சரின் உதவியாளரிடம் இருந்து தப்பித்து வரும் மலர்விழி. படத்தின் இரண்டாம் பாதியில் இவர்கள் ஏன் துரத்தபடுகிறார்கள் என்பதற்கான முடிச்சுகள் அவிழ்க்கப்படுகின்றன. கல்விச்சமுகத்தில் நடைபெறும் சம்பவங்களை அடிப்படையில் கொண்டு கதை தயாரிக்கப்பட்டுள்ளது.  

## நடிகர்கள்

- விஜய் வசந்த் - சக்தி
- ஸ்ருதி டாங்கே - மலர்விழி
- சமுத்திரக்கனி - இன்ஸ்பெக்டர் சத்யா
- வித்யா பிரதீப்- ஸ்ருதி
- சரண்யா பொன்வண்ணன் - ராஜலட்சுமி
- ராதாரவி - கல்வி அமைச்சர் கரிகாலன்
- பரத் ரெட்டி - ஏ. சி சரவணன்
- ஜயகுமார் - கதிர் (அமைச்சரின் பீ. ஏ)
- தலைவாசல் விஜய்- மாவட்ட ஆட்சியர்
- றோகினி - வக்கீல்
- கருணாஸ் - பட்டு (சக்தியின் நண்பன்)
- தேவதர்சினி - சக்தியின் தங்கை (செல்லம்)
- சண்முகசுந்தரம் - பட்டுவின் தந்தை (வரப்பிரசாதம்)
- அஸ்வின் - திருமால்

## இசை
இத்திரைப்படத்திற்கு பிரேம்ஜி அமரன் இசையமைத்துள்ளார். இத்திரைப்படத்தின் பாடல்வரிகளை யுகபாரதி எழுதியுள்ளார்.
# நதீகா பெரேரா


**நதீகா சமன்மலி பெரேரா** (, பிறப்பு: 22 ஒக்டோபர் 1983) இலங்கையைச் சேர்ந்த பிரபலமான வடிவழகி ஆவார். இவர் இலங்கையில் கொழும்பில் பிறந்தார். 2005 ஆம் ஆண்டு நடந்த உலக அழகி அணி வகுப்பில் இலங்கை சார்பில் கலந்து கொண்டார். 2007 ஆம் ஆண்டு எசுப்பானியாவில் நடைபெற்ற பன்னாட்டு சிறந்த மாடல் அழகி விழாவில் கீரிடம் சூடினார்.  

## வாழ்க்கை
நதீகா தெகிவளை மத்திய கல்லூரியிலும், சென். ஜோசப் கல்லூரியிலும் கல்வி கற்றார். இவருக்கு 16 வயதில் இருந்தே மாடல் அழகி ஆக வேண்டும் என்ற கனவு இருந்தது. நதீகா இலங்கை பெண் மாடல் அழகிகளில் உயரமானவர் இவரது உயரம் 5’10” ஆகும்.  

## பணி
நதீகா வடிவழகு துறை சம்பந்தமான தொழில் முறை கற்கை நெறிகளை வெற்றிகரமாக நிறைவு செய்தார், தற்சமயம் அழகு கலை தொடர்பான கற்கை நெறி பயில்கின்றார். அவரது பொழுது போக்குகள் நடனம், கரப்பந்தாட்டம், தையல், ஆடைவடிவமைப்பு, நகைகள் வடிவமைப்பு, தொலைக்காட்சி சுற்றுலா நிகழ்ச்சிகள் பார்த்தல் என்பவை ஆகும். இளம் பெண்கள் வாழ்க்கையில் நம்பிக்கை வைத்து தடைகளை கடந்து அவர்களது கனவுகளை நனவாக்குவதற்கு ஊக்கமளித்தல் இவரது இலட்சியமாகும்.  

2007 ஆம் ஆண்டில் நடந்த அணிவகுப்பில் கலந்து  புகைப்பட அழகி, கவர்ச்சி அழகி, சிறந்த தேசிய ஆடை மற்றும் கேட்வாக் அழகி என்ற நான்கு சிறு பட்டங்களை வென்றார். இலங்கை பெண்ணொருவர் நான்கு சிறு பட்டங்களை வென்றது இதுவே முதல் தடவையாகும். பாரம்பரிய *கர யகா* என்ற ஆடைக்கே இவர் சிறந்த தேசிய ஆடைக்கான விருதை வென்றார்.  

நதீகா 2012 ஆம் ஆண்டு சொந்தமான வடிவழகு பள்ளியொன்றை 17 மாணவர்களுடன் ஆரம்பித்தார். அம் மாணவர்கள் 21 ஒக்டோபர் 2012 இல் அவர்களது கற்கை நெறிகளை பூர்த்தி செய்தனர்.
# நம்ம ஊரு மாரியம்மா (திரைப்படம்)



**நம்ம ஊரு மாரியம்மா** (Namma Ooru Mariamma) 1991 இல் வெளிவந்த தமிழ்த் திரைப்படமாகும். இதை கே. ராஜன் என்பவர் இயக்கியுள்ளார். இப்படத்தில் நிழல்கள் ரவி மற்றும் வைதேகி ஆகிய இருவரும் முக்கியக் கதாப்பாத்திரங்களில் நடித்துள்ளனர். இவர்களுடன் சரத்குமார், ஜெய்கணேஷ் மற்றும் கே. ஆர். விஜயா உடன் நடித்துள்ளனர். இப்படத்தின் இசை சங்கர் கணேஷ் இது 14 பிப்ரவரி 1991இல் வெளிவந்துள்ளது..  

## கதைச்சுருக்கம்

மாரியம்மா (கே. ஆர். விஜயா) தனக்கு திருமணமாகி நீண்ட நாளாகியும் குழந்தையில்லாததால் கவலை கொள்கிறார். இதற்காக அவரது கணவன் மற்றும் அவரது சகோதரன் முத்துவும் (நிழல்கள் ரவி) சேர்ந்து ஊரிலுள்ள செல்வந்தன் ராஜதுரையின் (சரத்குமார்) உதவியுடன் ஊர் திருவிழாவிற்கு ஏற்பாடு செய்கிறார்கள். ராஜதுரை ஊர் மக்களை ஏமாற்றி கோவில் சொத்துகளை கொள்ளையடித்து வருகிறான். இதற்கிடையே முத்து காவேரி மீது காதல் கொள்கிறான். திருவிழா முடிந்ததும் ராஜதுரையின் தவறுகள் அனைவருக்கும் தெரிய வருகிறது. இதை தட்டி கேட்ட முத்து ஊர்மக்கள் உதவியுடன் அவனை நீதியின் முன் நிற்க வைக்கிறான். நீதி கிடைக்குமென்று காத்திருக்கிறார்கள். இதனால் ராஜதுரையின் அடியாட்கள் மாரியம்மாவின் கணவனை கொலை செய்துவிடுகின்றனர். பின்னர் முத்துவிற்கும், காவேரிக்கும் திருமணம் நடைபெறுகிறது. ராஜதுரை இவர்களை பழி வாங்க நினைக்கிறான். இறுதியில் என்ன நடந்தது என்பதே மீதிக் கதையாகும்.  

## நடிகர்கள்

- முத்து வாக நிழல்கள் ரவி
- காவேரியாக வைதேகி
- ராஜதுரையாக சரத்குமார்
- ஜெய்கணேஷ்
- மாரியம்மாவாக கே. ஆர். விஜயா
- தேவிஸ்ரீ
- காந்திமதி (நடிகை)
- விஜயசந்திரிகா
- சண்முகசுந்தரம்
- டி. எஸ். இராகவேந்திரா
- முனியாவாக நவரசம் ஜி. கே. எஸ்.
- அஞ்சலியாக டிஸ்கோ சாந்தி
- அபிலாஷா
- லூசு மோகன்
- செட்டியாராக உசிலை மணி
- வெள்ளை சுப்பையா
- கே. ராஜன்
- மற்றும் பலர்

## ஒலித்தொகுப்பு

இப்படத்திற்கு வாலி, மு. மேத்தா, உளுந்தூர்ப்பேட்டை சண்முகம், வெங்கடேஷ் ஆகியோர் ஐந்து பாடல்களை எழுத சங்கர் கணேஷ் இசையமைத்திருந்தனர்.
# ஜௌலியன் விகாரை



சிலை]]  

யும், சிறிய நாற்கர வடிவ விகாரைகளும்]]  

**ஜௌலியன் விகாரை** (**Jaulian**) தற்கால பாகிஸ்தான் நாட்டின் கைபர் பக்துன்வா மாகாணத்தில், ஹரிபூர் மாவட்டத்தில், தக்சசீலாவின் அருகமைந்த ஜௌலியன் எனுமிடத்தில், கிபி இரண்டாம் நூற்றாண்டில் பௌத்த பிக்குகள் தங்கி, தியானம் செய்வதற்கு நிறுவப்பட்டதாகும்.  
தற்போது ஜௌலியன் விகாரை பயன்பாட்டிற்கு உதவாத வகையில் சிதிலமடைந்துள்ளது. ஜௌலியன் விகாரைக்கு அருகில் மொகரா முராது விகாரை உள்ளது.  

ஜௌலியன் விகாரையை 1980-இல் யுனெஸ்கோ நிறுவனம், உலகப் பாரம்பரியக் களமாக அறிவித்துள்ளது. ஜௌலியன் விகாரை, தர்மராஜிக தூபி மற்றும் மொகரா முராது தூபிகளை விடச் சிறிதாகும்.  

## அமைவிடம்
ஜௌலியன் விகாரை, பாகிஸ்தான் நாட்டின் இசுலாமாபாத் மற்றும் ராவல்பிண்டி நகரங்களிலிருந்து தென்கிழக்கே, முறையே 35 மற்றும் 45 கிலோ மீட்டர் தொலைவில், தக்சசீலா நகரத்திற்கு செல்லும் வழியில் ஜௌலியன் கிராமத்தின் மலையில் 100 மீட்டர் உயரத்தில் உள்ளது. இதனருகே மொகரா முராது உள்ளது.  

## வரலாறு
குசான் பேரரசு காலத்தில் கிபி இரண்டாம் நூற்றாண்டில் ஜௌலியன் பௌத்த விகாரை நிறுவப்பட்டது.கிபி 450-இல் இப்பகுதியை ஆக்கிரமித்த ஹெப்தலைட்டுகள் எனும் வெள்ளை ஹூனர்கள், ஜௌலியன் விகாரை உள்ளிட்ட தக்சசீலாவின் பௌத்தப் பண்பாட்டுக் களங்களை முற்றிலும் அழித்தனர்.  

## அகழ்வாய்வுகள்
ஜான் மார்ஷல் எனும் பிரித்தானிய தொல்லியல் அறிஞர், ஜௌலியன் விகாரை பகுதிகளை அகழ்வாய்வு செய்தார். அகழ்வாய்வில், இரண்டு பெரிய நாற்கர வடிவிலான விகாரைகளையும், 27 தூபிகளையும், பிக்குகள் தங்கும் 59 தியான மண்டபங்களையும் கண்டறிந்தார்.  

## படக்காட்சிகள்

## இதனையும் காண்க
- மொகரா முராது
- பௌத்த தொல்லியற்களங்கள்
- பௌத்த யாத்திரைத் தலங்கள்
# இதுவும் கடந்து போகும்



**இதுவும் கடந்து போகும்** (Idhuvum Kadandhu Pogum) 2014 இல் வெளிவந்த தமிழ் மொழியில் எடுக்கப்பட்ட குறும்படமாகும். இதை அறிமுக இயக்குநர்கள் அனில் கிருஷ்ணன் மற்றும் ஸ்ரீஹரி பிரபாகரன் இயக்கியுள்ளனர். கதை,திரைக்கதை,வசனத்தை ஸ்ரீஹரி பிரபாகரன் எழுதியுள்ளார். இப்படத்தில் சிவாஜி தேவ், ஷில்பா பட் மற்றும் அனுஷா வர்மா முக்கிய கதாபாத்திரங்களில் நடித்துள்ளனர்.  

ஏவிஎம் புரொடக்‌ஷன்ஸ் சார்பில் சகோதரிகள் அருணா குகன், மற்றும் அபர்ணா குகன் இப்படத்தை தயாரித்துள்ளனர். சலீம் பிலால் ஒளிப்பதிவையும், படத்தொகுப்பை அனில் கிருஷ்ணனும், மற்றும் உமாசங்கர் இப்படத்திற்கு இசை அமைப்பையும் செய்துள்ளனர். மணிவண்ணன் மற்றும் சத்யசீலன் ராஜேந்திரன் பாடல்களை எழுதியுள்ளனர். இது இணையத்தில் வெளியிடுவதற்காக எடுக்கப்பட்ட முதல் திரைப்படம். இப் படம் ஏப்ரல் 14, 2014இல் யூ டியூப் வலைதளத்தில் வெளியிடப்பட்டது.  

## கதை சுருக்கம்
படம் ஒரு துயரத்துடன் தொடங்குகிறது. கதையில் கௌதமின் (சிவாஜி தேவ்) வாழ்க்கையில் நடக்கும் சம்பவங்கள் முன்னும், பின்னுமாக காட்டப்படுகிறது. கௌதம் என்ற இளைஞன், அமெரிக்காவில் உள்ள தன் காதலி ரம்யாவுடன் நள்ளிரவில் பேசும் போது, ரம்யா தனக்குச் சிறிது நேரத்தில் எதிர்பாராமல் ஏதோ ஒன்று நடக்கப் போவதாக கூறுகிறாள். மறுநாள் காலை ரம்யா விபத்துக்குள்ளாகி, இறந்துவிடுகிறாள். இச் சம்பவம் கௌதமின் மனதை வெகுவாக பாதிக்கிறது. அதிலிருந்து மீண்டு வர முடியாமல் தவிக்கிறான்.  

## நடிப்பு

- கௌதமாக சிவாஜி தேவ்
- குமார், கௌதமின் தந்தையாக ரவி ராகவேந்திரா
- ரம்யாவாக ஷில்பா பட்
- திவ்யாவாக அனுஷா வர்மா
- மணி, கௌதமின் சகோதரராக பெர்கின் ஜான்ஸ்
- தீபிகாவாக அஞ்சலி அனீஷ் உபாசனா
- ர்ம்யாவின் தந்தையாக அஷோக் பாண்டியன்
- மருத்துவராக அனு சந்திரசேகரன்

## தயாரிப்பு
ஏ. வி. மெய்யப்பன் அவர்களால் 1945இல்நிறுவப்பட்டது ஏவிஎம் ஸ்டூடியோ ஆசியாவின் மிகப்பழைய படப்பிடிப்புத் தளமாக விளங்குகிறது. அருணா குகன், அபர்ணா குகன் ஆகிய இருவரும் ஏ.வி.எம். புரொடக்‌ஷன்ஸ் குடும்பத்தின் நான்காம் தலைமுறையைச் சேர்ந்தவர்கள் ஆவார்கள்..  

## வெளியீடு
நவம்பர் 22, 2013 இல் ஏவிஎம் ஸ்டூடியோவில் எம். சரவணன், எம். எச். குகன் மற்றும் இயக்குநர் எஸ். பி. முத்துராமன் முன்னிலையில் படம் திரையிட்டுக் காட்டப்பட்டது இது யூ டியூப்பில் ஏப்ரல் 14, 2014 இல் வெளிவந்தது. இது 2014இல் நடைபெற்ற *மாட்ரிட்* சர்வதேச திரைப்பட விழாவில் வெளியிடுவதற்கு அதிகாரபூர்வமாக தேர்ந்தெடுக்கப்பட்டது. சிறந்த ஒளிப்பதிவு மற்றும் சிறந்த ஆடை வடிவமைப்புக்காக பரிந்துரை செய்யப்பட்டது.
# 3-அமினோபென்சமைடு



**3-அமினோபென்சமைடு** (*3-Aminobenzamide*) என்பது C<sub>7</sub>H<sup>8</sup>N<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். அரை வெண்மை நிறத்தில் தூளாகக் காணப்படும் இச்சேர்ம்ம் ஒரு பென்சமைடு ஆகும்.  

## தயாரிப்பு

3-நைட்ரோபென்சமைடை வினையூக்க ஐதரசனேற்றத்தின் வழியாக ஒடுக்கம் செய்து 3-அமினோபென்சமைடைத் தயாரிக்கலாம்.  

## பயன்கள்
டி.என்.ஏ பழுதாக்கல், படியெடுத்தல் கட்டுப்பாடு, திட்டமிட்ட செல் இறப்பு ஆகிய செயல்முறைகளுக்கு காரண நொதியான பாலி ஏ.டி.பி. ரைபோசு பாலிமெரேசை 3-அமினோபென்சமைடு தடுக்கிறது. பாலி ஏ.டி.பி. ரைபோசு பாலிமெரேசு செயலூக்கப்பட்டவுடன் அது உடனடியாக செல்லிலுள்ள நிக்கோட்டினமைடு அடினைன் டைநியூக்ளியோடைடைடி.என்.ஏ வை பழுதுபார்க்கப் பயன்படுத்திக் கொள்கிறது. குறைந்த அளவு நிக்கோட்டினமைடு அடினைன் டைநியூக்ளியோடைடு+ செல்லிலுள்ள அடினோசைன் டிரை பாசுப்பேட்டின் அளவைக் குறைக்கிறது. இதனால் செல்லிறப்பு நிகழ்கிறது . 3-அமினோபென்சமைடின் கட்டமைப்பு நிக்கோட்டினமைடு அடினைன் டைநியூக்ளியோடைடு+ இன் கட்டமைப்பை ஒத்திருக்கிறது. எனவே இது பாலி ஏ.டி.பி. ரைபோசு பாலிமெரேசுடன் பிணைந்து நிக்கோட்டினமைடு அடினைன் டைநியூக்ளியோடைடு+ பயன்படுத்திக் கொள்வதைத் தடுக்கிறது. பாலி ஏ.டி.பி. ரைபோசு பாலிமெரேசு பெரும்பாலும் புற்றுநோய் சிகிச்சைக்கு இலக்காக்க் கருதப்படுவதால் 3-அமினோபென்சமைடும் புற்றுநோய் எதிர்ப்பு மருந்தாகப் பயன்படுத்தப்படுகிறது.
# மொகரா முராது




**மொகரா முராது** (**Mohra Muradu**) பாகிஸ்தான் நாட்டின், பஞ்சாப் மாகாணத்தின், பண்டைய தக்சசீலா நகரத்திற்கு அருகே கிபி இரண்டாம் நூற்றாண்டில் பௌத்த தூபியும், விகாரைகளுடன் நிறுவப்பட்ட உலகப் பாரம்பரிய பௌத்த தொல்லியல் களம் ஆகும்.  

மொகரா முராது தூபியும், விகாரைகளும் குசான் பேரரசு காலத்தில் கிபி இரண்டாம் நூற்றாண்டில், பௌத்த பிக்குகள் தங்கி, தியானம் செய்வதற்கு நிறுவப்பட்டதாகும். இதனை ஹெப்தலைட்டுகள் கிபி 450-இல் அழித்ததால், ஐந்தாம் நூற்றாண்டில் சீரமைக்கப்பட்டது. மொகரா முராது தூபியை, 1980-இல் யுனெஸ்கோ நிறுவனம், உலகப் பாரம்பரியக் களமாக அறிவித்துள்ளது.  

## அகழ்வாய்வுகள்
1914 - 1915-இல் ஜான் மார்ஷல் எனும் பிரித்தானிய தொல்லியல் அறிஞர், மொகரா முராது தூபி பகுதிகளை அகழ்வாய்வு செய்தார். அகழ்வாய்வில் பிக்குகள் தியானம் செய்வதற்கான இரண்டு தளங்களுடன் கூடிய தூபிகளும், பிக்குகள் தங்குவதற்கான 27 அறைகளுடைன் கூடிய ஒரு விகாரையும், கௌதம புத்தர் சிலைகளும் கண்டெடுக்கப்பட்டது.  

## படக்காட்சிகள்

## இதனையும் காண்க
- ஜௌலியன் விகாரை
- தர்மராஜிக தூபி
- பௌத்த தொல்லியற்களங்கள்
- பௌத்த யாத்திரைத் தலங்கள்
# லொள்ளு சபா மனோகர்


**லொள்ளு சபா மனோகர்** 10 சனவரி 1958 என்பவர் தமிழ்த் திரைப்பட நடிகராவார். இவர் விஜய் தொலைக்காட்சியில் லொள்ளு சபா என்ற தொடரில் நடித்துப் புகழ் பெற்றார். அதனால் லொள்ளு சபா மனோகர் என்று அழைக்கப்படுகிறார்.  

## திரை வாழ்க்கை
### திரைப்படங்கள்

- *காதல் எப்எம்* (2005)
- *மலை மலை (திரைப்படம்)* (2009)
- *ஈசா* (2009)
- *வாடா* (2010)
- *மாஞ்சா வேலு* (2010)
- *அலெக்ஸ் பாண்டியன் (திரைப்படம்)* (2013)
- *கண்ணா லட்டு தின்ன ஆசையா* (2013)
- *என்றென்றும் புன்னகை* (2013)
- *சிகரம் தொடு* (2014)
- *என்னமோ ஏதோ* (2014)
- *பட்டைய கிளப்புவோம் பாண்டியா* (2014)
- *நண்பேன்டா (திரைப்படம்)* (2015)
- *திரிஷா இல்லனா நயன்தாரா* (2015)
- *இனிமே இப்படித்தான்* (2015)
- *மனிதன்* (2016)
- *பயம் ஒரு பயணம்* (2016)
- *எனக்கு இன்னொரு பெயர் இருக்கு (திரைப்படம்)* (2016)
- *தில்லுக்கு துட்டு* (2016)
- *தமிழ்செல்வனும் தனியார் அஞ்சலும்* (2016)
- *கடலை* (2016)
- *மஞ்சள் கயிறு 2* (2016)
- *அன்பானவன் அசராதவன் அடங்காதவன் (திரைப்படம்)* (2017)
- *ஆங்கில படம்* (2017)
- *மேல்நாட்டு மருமகன்* (2018)
- *காத்தாடி* (2018)
- *சிலுக்குவார்ப்பட்டி சிங்கம்* (2018)

### தொலைக்காட்சியில்
- *லொள்ளு சபா*

## ஆதாரங்கள்
# காதல் எப்எம்


**காதல் எப்எம்** (Kadhal FM) என்பது 2005 ஆம் ஆண்டு இயக்குநர் ஜெயபிரகாஷ் இயக்கிய தமிழ்த் திரைப்படமாகும். இத்திரைப்படத்தில் மணிகண்டன், சிவானி சிங், அரவிந்து ஆகாசு ஆகியோர் முக்கிய வேடத்தில் நடித்துள்ளனர். இத்திரைப்படம் பாண்டிச்சேரி, தூத்துக்குடி, காரைக்குடி, திருச்சிராப்பள்ளி ஆகிய இடங்களில் படமாக்கப்பட்டது. இத்திரைப்படத்தை ஜி. மகேஷ்வரன் தயாரித்துள்ளார். அரவிந்த் சங்கரால் இயற்றப்பட்ட இசை மற்றும் சுரேஷ் தேவன் ஒளிப்பதிவு ஆகியவற்றை உள்ளடக்கி, இத்திரைப்படம் 2005 மார்ச் 4, அன்று வெளியானது.  

## நடிகர்கள்
- மணிகண்டன் - மணிகண்டன்
- சிவானி சிங் - ருச்சிகா
- அரவிந்து ஆகாசு - அரவிந்த்
- கருணாஸ் - சில்லி சிக்கன்
- வையாபுரி
- லொள்ளு சபா பாலாஜி
# ஆர்செனமைடு


**ஆர்செனமைடு** (*Arsenamide*) என்பது C<sub>11</sub>H<sub>12</sub>AsNO<sub>5</sub>S<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். தையசிட்டார்சினமைடு என்ற பெயராலும் இது அழைக்கப்படுகிறது. இச்சேர்மத்தின் வர்த்தகப் பெயர் கேப்பார்சோலேட்டு என்பதாகும். ஆர்சனிக் தனிமத்தை பகுதிக்கூறாக கொண்டுள்ள சேர்மமாக இது கருதப்படுகிறது டிரைகோமோனாசு ஒட்டுண்ணி, நாய் ஒட்டுண்னி போன்றவற்றுக்கு எதிராக முன்மொழியப்படும் வேதியியல் உணர்வு முகவராக இச்சேர்மம் பயன்படுகிறது .
# ஐரிசு பலியாட்டம்

**ஐரிசு பலியாட்டம்** (*Irish Gambit*) என்பது ஒரு பலவீனமான சதுரங்கத் திறப்பு முறையாகும். சிக்காகோ பலியாட்டம், ரேசில் தாசில் பலியாட்டம் என்ற பெயர்களாலும் அழைக்கப்படும் இத்திறப்பு பின்வரும் நகர்வுகளுடன் தொடங்குகிறது.  

:1. e4 e5  
:2. Nf3 Nc6  
:3. Nxe5?  
3...Nxe5 4.d4 என்ற உத்தேசத்தில் (படம்).  

வெள்ளை ஆட்டக்காரரின் சிப்பாய் போர்களத்தின் மையத்தை ஆக்கிரமித்துள்ளது. ஆனால் ஒரு சிப்பாய்க்காக ஒரு குதிரையை தியாகம் செய்வது மிகவும் அதிகமானதொரு இழப்பாகும். கொடுக்கப்படும் பலி பெரியதாக எந்த நன்மையையும் வெள்ளைக்கு கொடுக்கவில்லை. உயர்மட்ட போட்டிகளில் எங்கும் இத்தகைய பலியாட்டம் விளையாடப்படவும் இல்லை. பெரும்பாலும் இத்திறப்பு சிக்காக்கோ பலியாட்டம் என்றழைக்கப்படுகிறது. ஏனெனில் அரால்டு மேயர் பிலிப்சு 1899 ஆம் ஆண்டு அக்காலத்தில் வலிமையான உலக சதுரங்க வீர்ராகக் கருதப்பட்ட ஆரி நெல்சன் பில்சுபரியை இந்த திறப்புடன் விளையாடி குறிப்பிடத்தக்கதொரு வெற்றியை ஈட்டியது இதற்கு காரணமாக இருக்கலாம் .  
எனவே இவர்தான் இந்த பலியாட்டத்தைக் கண்டுபிடித்தவர் என்ற கட்டுக்கதை உலாவத் தொடங்கியது.  
என்னவிதமான நுட்பமான சிந்தனை இப்பலியாட்டத்தின் பின்னால் இருந்தது என்று மரணப்படுக்கையில் இருந்த போது அவரிடம் கேட்கப்பட்டது. பதிலாகக் கிடைத்த அவருடைய கடைசி வார்த்தைகள் இவ்வாறு இருந்தன. : "ராசாவின் சிப்பாய்க்கு பாதுகாப்பு இருந்ததை நான் பார்க்கவில்லை” .  

ஆலோவீன் பலியாட்டம் என்ற திறப்பும் இதைபோன்றதொரு திறப்பு ஆகும். இதுவும் சந்தேகத்திற்கிடமான ஒரு நகர்த்தலே என்றாலும் ஐரிசு பலியாட்டத்தை விட சற்று மேம்பட்ட தொடக்கமாக இருக்கிறது. ஏனெனில் வெள்ளை ஆட்டக்காரருக்கு போர்களத்தின் மையத்திலுள்ள கருப்பின் இரண்டு குதிரைகளையும் விரட்டுவதற்கான வாய்ப்பும் நேரமும் கிடைக்கிறது. இந்தத் திறப்புடன் விளையாடத்தொடங்கி வெள்ளை பல போட்டிகளில் குறைந்த நகர்வு ஆட்டங்களாக வெற்றி பெற்றுள்ளது.
# அங்கேரியன் தடுப்பாட்டம்



**அங்கேரியன் தடுப்பாட்டம்** (*Hungarian Defense*) என்ற சதுரங்கத் திறப்பு கீழ்கண்ட நகர்வுகளுடன் தொடங்கி விளையாடப்படுகிறது.  
:1. e4 e5  
:2. Nf3 Nc6  
:3. Bc4 Be7  
அங்கேரியத் தடுப்பாட்டம் இத்தாலிய ஆட்டத்தின் சதுரங்க நகர்வுகளின் வரிசையில் விளையாடப்படும் ஒரு நகர்வு வரிசையாகும்.  
3.Bc4 என்ற வலிய தாக்குதலுக்கு கண்டிப்பாக கருப்பு தேர்ந்தெடுத்து பதில் சொல்லியாக வேண்டிய நிலையை உண்டாக்குகிறது. நவீன கால போட்டிகளில் இத்துவக்கம் எப்போதாவது காணப்படுகிறது.  

அங்கேரியின் பெசுட்டு மற்றும் பாரிசுக்கு இடையில் 1842-1845 ஆண்டுகளுக்கிடையில் நடைபெற்ற அஞ்சல்வழி ஆட்டங்களின் அடிப்படையிலிருந்து இத்திறப்பிற்கான பெயர் உருவானது. ஆனால் 18 ஆம் நூற்றாண்டில் கோசியோ என்ற இத்தாலிய சதுரங்க வீர்ரே இத்திறப்பைக் குறித்து ஆய்வு மேற்கொண்டார். ரெசிவ்சுகி, ஆர்ட்டு. முன்னாள் உலகச் சாம்பியன் பெட்ரோசியன், சிம்சுலோவ் போன்ற கிராண்டு மாசுட்டர்கள் எப்போதாவது இந்தத் திறப்புடன் ஆட்டத்தைத் தொடங்குவதுண்டு. ஆனால் வலிமையான பாதுகாப்பு முன்னேற்பாட்டு அமைப்புகளுடன் விளையாடுவர்.  

3...Be7 என்ற நகர்வை விளையாடுவதால் கருப்பு கியுக்கோ பியானோவின் (3...Bc5), இவான்சு பலியாட்டத்தின் (3...Bc5 4.b4), இரு குதிரைகள் தடுப்பாட்டத்தின் (3...Nf6) போன்ற சில சிக்கல்களைத் தவிர்க்க நினைக்கிறார். வெள்ளையின் தாராள நகர்வுக்கு போதிய இடம் கிடைக்கிறது. தடைபட்ட இடத்தினை விடுவிக்க கருப்பு ஆட்டக்காரர் தயாராக வேண்டிய நிலை அமைகிறது.  

## முக்கியமான வரிசை 4.d4

4.d4 என்ற நகர்வை விளையாடுவதே வெள்ளைக்கு சிறந்த ஆட்டமாக அமையும். மையத்தை ஆக்ரமிக்கும் நோக்கு வெள்ளையின் திட்டமாக இருக்கும். மற்ற நகர்வுகள் கருப்புக்கு பெரிய அச்சுறுத்தல் எதையும் கொடுக்காது.: 4.c3 Nf6 (சிடெயிண்ட்சு),அல்லது 4.0-0 Nf6 5.Nc3 d6 6.d4 Bg4 . வெள்ளை 6.Qxd4 என்று விளையாடலாம் அல்லது சிப்பாயை தியாகம் செய்யலாம். 5...Nf6 6.e5 Ne4 என்றும் கருப்பு விளையாடலாம். (டார்டாகோவர் மாறுபாடு) 7.Bd5 Nc5 8.cxd4 Ne6 (இவான்சு) .  

### 4...d6

மாறாக 4...d6 என்ற நகர்வு மூலம் கருப்பு மையப்பகுதியை தக்க வைத்துக் கொள்ள முயற்சிக்கும். வெள்ளை நகர்த்துவதற்கு பல்வேறு சாத்தியங்கள் உள்ளன. எல்லா நகர்வுகளுமே ஏதோவொரு வகையில் வெள்ளைக்கு சிறிய அனுகூலத்தையே தருகின்றன. ராணியற்ற ஒரு நடுப்பகுதி ஆட்டத்திற்கு வெள்ளை திட்டமிடலாம். 5.dxe5 dxe5 (5...Nxe5? 6.Nxe5 dxe5 7.Qh5! மற்றும் வெள்ளை ராணியின் e5 மற்றும் f7 மீது இரட்டைத் தாக்குதல், ஒரு சிப்பாய் வெள்ளைக்கு கிடைக்கிறது) 6.Qxd8+ (6.Bd5!? என்றும் விளையாடலாம்) Bxd8 7.Nc3 Nf6. அல்லது வெள்ளை 5.d5 Nb8 என்ற நகர்வுகளையும் அதைத் தொடர்ந்து Bd3 என விளையாடி ராணியின் பக்கத்தில் c4 என்ற நகர்வு மூலம் பழைய இந்தியத் தடுப்பு திறப்புக்கு மாறலாம். இறுதியாக வெள்ளை 5.Nc3 என விளையாடி மையத்தில் பதட்டத்தைப் பேணி அதன் காய்களை திறனுள்ள நிலையில் தொடர்ந்து வைத்திருக்கலாம்.  
ஆர்டிங் மற்றும் போட்டெரில்லின் ஆகியோர் 1977 ஆம் ஆண்டு அவர்களுடைய இத்தாலியன் ஆட்டம் என்ற நூலில் அங்கேரியன் தடுப்பாட்டம் என்ற சதுரங்கத் திறப்பு போட்டியை சமநிலையில் முடிக்க மட்டுமே உதவும் திறப்பு என்ற முடிவைக் கொடுத்துள்ளனர்."
# சேவகன்


**சேவகன்** (*Sevagan*), 1992 ஆம் ஆண்டு வெளியான ஓர் இந்தியத் தமிழ்த் திரைப்படமாகும். இத்திரைப்படத்தை அர்ஜுன் இயக்கி தயாரித்தார். இதுவே அர்ஜுன் இயக்கிய முதல் தமிழ் படமாகும். இத்திரைப்படத்தில் அர்ஜுன், குஷ்பூ, கேப்டன் ராஜு, நாசர், ராக்கி, வெண்ணிறாடை மூர்த்தி, செந்தில், சாருஹாசன், ரா.சங்கரன் மற்றும் பலர் நடித்துள்ளனர். 19 ஏப்ரல் 1992 இல் வெளியான இப்படத்திற்கு இசை அமைத்தவர் மரகத மணி ஆவார்.  

## நடிகர்கள்

- அர்ஜுன் - டி.எஸ்.பி. சஞ்ஜை
- குஷ்பூ - அஞ்சலி
- கேப்டன் ராஜு - சபாபதி
- நாசர் - அசோக்
- ராக்கி - டோனி/சிங்
- வெண்ணிறாடை மூர்த்தி - ஏகாம்பரம்
- செந்தில் - கனகாம்பரம்
- சாருஹாசன் - சத்யமூர்த்தி
- ரா.சங்கரன் - ஷண்முகம், அஞ்சலியின் தந்தை.
- எம்.ஆர்.கே - ஆறுமுகம்
- ஒரு விரல் கிருஷ்ணா ராவ்
- கவிதா - சஞ்ஜையின் தாய்
- தயிர் வடை தேசிகன்
- சிவராமன்
- பயில்வான் ரங்கநாதன்
- சக்திவேல் - ஸ்ரீதர்
- வினோத் - வினோத்
- சி.ஆர். சரஸ்வதி - அசோக்கின் தாய்
- தேவிபிரயா
- ஷர்மிலி
- ரவிச்சந்திரன் - கௌரவ வேடம்
- மேஜர் சுந்தர்ராஜன் - கௌரவ வேடம்

## கதைச்சுருக்கம்
மிகவும் நேர்மையான, யாருக்கும் அஞ்சாத காவல் துறை அதிகாரியாக திகழும் சஞ்சய் (அர்ஜுன்) ஒரு புதிய நகரத்திற்கு பணிமாற்றம் செய்யப்படுகிறார். அந்த நகரத்தில் தன் தங்கை மற்றும் விதவை தாயுடன் வாழ்ந்து வருகிறார். சஞ்சய் தந்தையின் மற்றொரு தாரத்தின் மகனான அசோக் (நாசர்) ஊழல் மந்திரி சபாபதியிடம் (கேப்டன் ராஜு) வேலை செய்து வருகிறான். அந்த மந்திரி, மது, மாது, சூது ஆகிய சட்டத்திற்கு புறம்பான பல தொழில்களை நடத்திவருகிறார். அவ்வாறாக ஒரு நாள், ஸ்ரீதர் (சக்திவேல்) என்ற ஊழல் போலீஸ் அதிகாரி, அப்பாவி கல்லூரி பெண்ணான அஞ்சலியை (குஷ்பூ) பாலியல் பலாத்காரம் செய்ய முயற்சி செய்கிறான். சரியான நேரத்தில் அங்கே வந்த சஞ்சய் அஞ்சலியை காப்பாற்றுகிறார். அதனால் அஞ்சலி அவர் மீது காதல் கொள்ள, பின்னர் இருவரும் திருமணம் செய்து கொள்கிறார்கள். மற்றொரு மந்திரியான சத்யமூர்த்தி (சாருஹாசன்) மிகவும் நேர்மையானவராகவும், மக்களுக்கு நல்லது நினைப்பவராகவும் இருக்கும் காரணத்தினால், அவருக்கு மிகவும் ஆதரவான காவல் துறை அதிகாரியாக சஞ்சய் நடந்து கொள்கிறார். இந்நிலையில் நடக்கும் தேர்தலில் சபாபதி வென்றதால் அவரது அரசியல் சக்தி பன்மடங்காக உயர்கிறது. ஊழல்வாதி சபாபதி தனக்கு ஆதரவாக நடந்துகொள்ளாத சஞ்சயை தீர்த்துக்கட்ட முடிவு செய்கிறார். சஞ்சயின் பலவீனம் அஞ்சலி என்று கண்டறிந்து, அவளுக்கு குறிவைக்கிறார். சபாபதியின் திட்டத்தை எவ்வாறு சஞ்சய் அணுகி முறியடித்து நீதியை நிலைநாட்டினார் என்பதே மீதிக் கதை ஆகும். வெண்ணிறாடை மூர்த்தியும், செந்திலும் இப்படத்தில் முக்கிய நகைச்சுவை கதாபாத்திரங்களில் நடித்திருந்தனர் என்பது குறிப்பிடத்தக்கது.  

## இசை
இத்திரைப்படத்தின் இசையமைப்பாளர் மரகத மணி ஆவார். இப்படத்தின் 5 பாடல்களையும் எழுதியவர் வைரமுத்து.  
| 1 | கல்லூரி மண்டபத்தில் | சித்ரா | 04:10 |  |
| --- | --- | --- | --- | --- |
| 2 | நன்றி சொல்லி | எஸ். பி. பாலசுப்பிரமணியம் | 02:47 |  |
| 3 | நன்றி சொல்லி பாடுவேன் | சித்ரா, மனோ | 04:02 |  |
| 4 | சேவகன் | எஸ். பி. பாலசுப்பிரமணியம் | 03:15 |  |
| 5 | தங்க காவலன் | சித்ரா, மரகத மணி | 04:30 | } |

## வரவேற்பு
தி நியூ இந்தியன் எக்ஸ்பிரஸ்-யின் ஆர்எஸ்பி இப்படத்திற்கு,*கதையில் ஆழம் இல்லை* என்றும்*, குஷ்பூவின் கதாபாத்திரம் சரிவர வடிவமைக்கவில்லை* என்றும்*, கேப்டன் ராஜ்-யின் நடிப்பு ஈர்க்கும் வகையில் அமையவில்லை* என்றும்*, மரகத மணியின் முதல் பாட்டு அவர் பாணியில் இருந்தது* என்றும் கலந்த விமர்சனத்தை கொடுத்தார்.
# சமண முனிவர்கள்

**சமண முனிவர்கள்** என்பது சமண மத முனிவர்களைக் குறிக்கும்.  

நாலடியார் என்னும் நூல் சமண முனிவர்கள் பலரால் பாடப்பட்ட வெண்பாப் பாடல்கள் பலவற்றின் தொகுப்பு. தனிப்பாடல்களில் காணப்படும் குறிப்பு ஆகியவற்றின் அடிப்படையில் இவ்வாறு கொள்ளப்படுவதாக நாலடியார் நூலுக்கு உரை எழுதிய ஆசிரியர் தன் முன்னுரையில் குறிப்பிட்டுள்ளார்.  

## மேற்கோள்
# தாசோபிரைடு


**தாசோபிரைடு** (*Dazopride*) என்பது C<sub>15</sub>H<sub>23</sub>ClN<sub>4</sub>O<sub>2</sub> என்ற என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். இது பென்சமைடு வகை வாந்தியடக்கி மற்றும் இரையகக் குடற்பாதை இயக்க முகவர் ஆகும். இம்மருந்து இதுவரை சந்தைப்படுத்தப்படவில்லை. ஆங்கில எழுத்துகளில் ஏ.எச்.ஆர்-5531 என்ற குறியீட்டால் இம்மருந்து அடையாளப்படுத்தப்படுகிறது . ஐதராக்சிதிரிப்டமீன் என்ற புரத வகை 5-எச்டி3 ஏற்பியெதிரியாகவும் மற்றும் ஐதராக்சிதிரிப்டமீன் என்ற புரத வகை 5-எச்டி4 ஏற்பியின் முதன்மை இயக்கியாகவும் தாசோபிரைடு செயல்படுகிறது . இரையகக் குடற்பாதை விளைவுகளுடன் கூடுதலாக சுண்டெலிகளின் கற்றல் மற்றும் நினைவு இடர்பாடுகளை தாசோபிரைடு எளிதாக்குக்கிறது
# பிரியங்கா கேத்கார்

**பிரியங்கா கேத்கார்** (*Priyanka Khedkar*) இந்தியாவின் கைப்பந்து விளையாட்டு வீராங்கனை ஆவார். இவர் 1984 ஆம் ஆண்டு நவம்பர் மாதம் முதல் தேதியில் பிறந்தார். இந்திய தேசிய மகளிர் கைப்பந்தாட்ட அணியில் பிரியங்கா கேத்காரும் ஓர் உறுப்பினர் ஆவார். தற்போது இவர் கைப்பந்தாட்டப் போட்டிகளிலிருந்து ஓய்வு பெற்றுவிட்டார்.  
2010 ஆம் ஆண்டு மற்றும் 2014 ஆம் ஆண்டு நடைபெற்ற ஆசிய விளையாட்டுப் போட்டிகளில் இவர் இந்தியாவின் சார்பாக பங்கேற்று விளையாடினார் . பிராந்திய அளவில் நடைபெறும் கழக அளவிலான போட்டிகளில் கேத்கார் 2010 ஆம் ஆண்டு இந்திய இரயில்வே அணிக்காக விளையாடினார் .
# சித்திரம் பேசுதடி 2



**சித்திரம் பேசுதடி 2** (*chithiram pesuthadi-2*) திரைப்படத்தை ராஜன் மாதவ் இயக்கியுள்ளார். இது 2019 ஆம் ஆண்டில் வெளியாகலாம் எனக் கருதப்படுகிறது. இப்படத்தில் நடிகர்கள் விதார்த், அஜ்மல் அமீர், அசோக், நிவாஸ் ஆதித்தன் மற்றும் நடிகைகள் காயத்ரி, ராதிகா ஆப்தே, நிவேதிதா ஆகியோர் நடித்துள்ளனர். இப்படத்தில் நந்தன் மற்றும் நடிகை பிரியா பானர்ஜி ஆகியோர் அறிமுகமாகின்றனர். முன்னதாக தமன் இசையமைப்பாளராகவும், பிரவீன்.கே. எல்.- எமன். பி. ஸ்ரீகாந்த் ஆகியோர் படத்தொகுப்பாளர்களாக முடிவெடுக்கப்பட்டது. பின்னர் இசையமைப்பாளர் சாஜன் மாதவ், ஒளிப்பதிவாளர் பத்மேஷ் மற்றும் படத்தொகுப்பாளர் கே. வெங்கட்ரமணன் ஆகியோர் இப்படத்தில் முக்கிய பங்களித்துள்ளனர். 48 மணிநேரங்களில் நடக்கும் நான்கு வெவ்வேறு கதைகளின் இணைப்பு தான் இப்படத்தின் கதைக்களம் ஆகும்  

## நடிகர்கள்

- விதார்த்
- அஜ்மல் அமீர்
- அசோக்
- நிவாஸ் ஆதித்தன்
- நந்தன்
- காயத்ரி
- ராதிகா ஆப்தே
- நிவேதிதா
- பிரியா பானர்ஜி

## தயாரிப்பு
நடிகர்கள் பிரசன்னா, நரேன் அவர்களுக்குப் பதிலாக நடிகர்கள் அஜ்மல் அமீர், அசோக் நடித்துள்ளனர். நடிகை காயத்ரி முக்கிய பெண் கதாபாத்திரத்தில் நடித்துள்ளார். நடிகர் அஜ்மல் அமீர்க்கு கதாநாயகியாக நடிகை பிரியா பானர்ஜி நடித்துள்ளார். பாடலாசிரியர் மதன் கார்க்கி இப்படத்திற்கு பாடல்களை இயற்றியுள்ளார். மேற்கிந்திய மட்டைப்பந்து அணியின் புகழ்பெற்ற பந்து வீச்சாளரான டுவைன் பிராவோ சிறப்பு தோற்றமாக வருகை தந்துள்ளார்.  

இப்படம் 2013ஆம் ஆண்டில் உலா என்கிற தலைப்பில் சென்னையிலும் அதன் சுற்றுப்புற இடங்களில் உருவாக்கப்பட்டது. 2018ஆம் ஆண்டில் திரையிடுவதாக எதிர்பார்க்கப்பட்டது. ஆயினும் 2006ஆம் ஆண்டில் வெற்றிகண்ட திரைப்படமான சித்திரம் பேசுதடி மூலம் இப்படத்தின் தலைப்பு 'உலா'விலிருந்து சித்திரம் பேசுதடி 2 என்று மாற்றப்பட்டது. இக்கதை சித்திரம் பேசுதடி திரைப்படத்திற்கும் எவ்வித சம்மதமில்லை. இரண்டு படங்களும் வெவ்வேறு திரைக்கதைகளைக் கொண்டு இயக்கப்பட்டுள்ளது.
# வசந்தக்குமார் (ஓவியர்)


**வசந்தகுமார்** தமிழக ஓவியர்களுள் ஒருவர். தமிழ்நாட்டில் கோயம்புத்தூர் சிவானந்தா காலனிப் பகுதியைச் சேர்ந்தவர். இவர் நெருப்பு ஓவியம் என்ற புதுவகை ஓவியங்களை வரைகின்றார். இவர் இளங்கலை படித்துவிட்டு ஓவியம் பற்றி ரவிராஜ் கவின் கலைக் கல்லூரியில் படித்து பட்டம் பெற்றவர். மாணவர்களுக்கு இந்த ஓவியங்கள் பற்றி கற்றுத் தருகிறார்.  

## இவற்றையும் காண்க
- தஞ்சாவூர் ஓவியப் பாணி
- நீர்வர்ணம்
- ஓவியத்தின் வரலாறு
- இந்துக்களின் ஓவியக் கலை மரபு
- சித்தன்னவாசல்
# ராஜா ரங்குஸ்கி (திரைப்படம்)


**ராஜா ரங்குஸ்கி** (Raja Ranguski) 2018இல் வெளிவந்த தமிழ்த் திரைப்படம் ஆகும். இப்படத்தை தரணிதரன் இயக்கியுள்ளார்.. ஸ்ரீரீஷ் சரவணன், சாந்தினி தமிழரசன் ஆகிய இருவரும் முன்னணிக் கதாப்பாத்திரங்களில் நடித்துள்ளனர். மேலும் அனுபமா குமார் ஒரு முக்கிய பாத்திரங்களில் தோன்றி நடித்துள்ளார். இப்படத்தின் இசையமைப்பாளர் யுவன் சங்கர் ராஜா. நாயகி சாந்தினி, ரங்குஸ்கி என்ற படத் தலைப்பின் பெயரில் நடித்துள்ளார். இப்படம் பரவலாக நல்ல விமர்சனங்களைப் பெற்றது.  

## கதைச்சுருக்கம்
இது காவல் பணியுடன் எழுத்துப் பணியையும் செய்யும் ராஜா, ரங்குஸ்கி என்பவரின் காதலை அடிப்படையாகக் கொண்ட கதையாகும். மரியா பழங்கால பொருட்களைச் சேகரிப்பவர். அவர், தனது பாதுகாப்பிற்காக காவல் துறையின் உதவியை நாடுகிறார். இதற்காக காவல் துறை அதிகாரியான ராஜா அடிக்கடி மரியாவை சந்திக்கிறார். மரியாவும் ரங்குஸ்கியும் அருகருகே வசிக்கிறார்கள். ராஜா, ரங்குஸ்கியை கண்டவுடன் காதலிக்க முயல்கிறார். இதற்காக தொலைபேசியில் தனது அடையாளத்தை மறைத்து தன்னைக் காதலிக்குமாறு அவளை வற்புறுத்துகிறார். கடைசியில் ரங்குஸ்கி ஒருவழியாக ராஜாவின் மேல் காதலாகிறாள். இதன் பின்னரும் அடிக்கடி ரங்குஸ்கிக்கு தொலைபேசியில் மிரட்டல் வருவதும், தன்னையும் அவளை கொலை செய்யச் சொல்வதும் வரும் மிரட்டலினால் ராஜா, ரங்குஸ்கியை காப்பாற்ற விரைகிறான். அங்கே மரியா கொலை செய்யப்பட்டு கிடக்கிறார், சூழ்நிலை இப்போது ராஜாவை கொலைப்பழியில் தள்ளுகிறது. அங்கேயிருந்து தப்பித்த ராஜா உண்மைக் குற்றவாளியை கண்டுபிடிப்பதே இப்படத்தின் மீதிக்கதையாகும். முடிவில் எதிர்பாராத திருப்பம் ஒன்று கதையில் நிகழ்கிறது.  

## நடிகர்கள்

ராஜாவாக ஸ்ரீரீஷ் சரவணன்  
ரங்குஸ்கியாக சந்தினி தமிழரசன்  

மரியாவாக அனுபமா குமார்  
பாஸ்கராக கல்லூரி வினோத்  

கே. கே.வாக ஜெயகுமார் ஜானகிராமன்  
ஆரோக்கியமாக சத்யா  
மாதுவாக மாது ரகுராம்  

ராஜாராமாக விஜய் ராகவன்  
கோபி  
சாயி சங்கர்  

ரவிச்சந்திரன்  
துரை பாண்டியாக குமார்.  

## தயாரிப்பு
முதலில் தரணிதரன் மற்றும் ஸ்ரீரீஸ் ஆகிய தாங்கள் இருவரும் 2016இல் *மெட்ரோ* (2016), என்ற பெயரில் வெளியிடப் போவதாக அறிவித்தனர். இதற்கு, இசையமைப்பாளர் யுவன் சங்கர் ராஜா இசையமைக்க ஒப்புக்கொண்டார். பின்னர் இப்படத்தின் பெயர், பிரபல எழுத்தளர் சுஜாதா (எழுத்தாளர்) அவர்களின் பேனாவின் பெயரும், 2010இல் வெளிவந்த *எந்திரன் (திரைப்படம்)* படத்தில் வரும் ஒரு கொசுவின் பெயரைக் கொண்டு வெளிவந்தது. இப்படத்தின் முன்னோட்டம் பெரிதும் எதிபார்க்கப்பட்டு வலைதளத்தில் பெரும் ஆதரவைப் பெற்றது. *பர்மா (திரைப்படம்)*, *ஜாக்சன்துரை (திரைப்படம்)* போன்ற படங்களை அளித்த இயக்குநர் தரணிதரன் காவல் துறை விசாரணை மேற்கொள்ளும் ஒருபடமாக இதை நமக்கு வழங்கியுள்ளார்..
# சுஷ்மா வர்மா


**சுஷ்மா வர்மா** (*Sushma Verma*) இந்திய பெண்கள் மட்டைப்பந்து விளையாட்டு வீரர். இவர் இந்திய பெண்கள் தேசிய மட்டைப்பந்து குழுவில் இலக்குமுனைக்காப்பாளராகவும், வலது கை மட்டைப்பந்து துடுப்பாட்டக்காரராகவும் தனது பணியை ஆரம்பித்தார். இதுவரை 30 ஒரு நாள் போட்டிகளிலும், 19 டி.20 போட்டிகளிலும், ஒரு தேர்வுத் துடுப்பாட்டப் போட்டிகளில் விளையாடியுள்ளார்.  

2017இல் நடந்த பெண்கள் மட்டைப்பந்து உலகக்கோப்பை ஆட்டத்திற்குப் பிறகு, இமாச்சலபிரதேச முதல் அமைச்சர் வீரபத்ர சிங் உதவி காவல்துறை கண்காணிப்பாளர் பணியை இவருக்கு வழங்கினார்.  

## இளமைப் பருவம்

சுஷ்மா வர்மா இமாச்சலப்பிரதேசம், சிம்லாவில் நவம்பர் 3, 1992 இல் பிறந்தார். அவரது தந்தை "போபால் சிங் வர்மா" வீட்டிற்கு அருகில் உள்ள பள்ளியில் படிக்க வைக்க விரும்பினார். ஆனால் சுஷ்மா சிம்லாவில் உள்ள "போர்ட்மோர் அரசு மாதிரி" பள்ளியில் சேர்ந்து படித்தார். கூடைப்பந்து, கைப்பந்து, பாட்மின்டன் போன்ற விளையாட்டுகளில் மாநில அளவிலான விளையாட்டு வீரராக இருந்தார்.  

## உள்ளூர்ப் போட்டிகள்
இவர் இமாச்சல பிரதேச மட்டைப்பந்து சங்கத்திற்காக விளையாடியுள்ளார். 2011 இல் அனைத்து இந்திய பெண்கள் போட்டிகள் நடைபெற்றது. அதில் 19 வயதிற்கு உட்பட்ட பிரிவில் இவரது தலைமையிலான இமாச்சல அணி தோல்வியுற்றது. இவர் இமாச்சல பிரதேச மாநிலத்திலிருந்து வந்த முதல் பெண் மட்டைப்பந்து விளையாட்டு வீரராக உள்ளார். இந்திய ரயில்வே அணிக்காக விளையாடியுள்ளார். இவர் மிதாலி ராஜ், ஹர்மன்ப்ரீட் கௌர்,மற்றும் பூனம் ராட் ஆகியோருடன் இணைந்து விளையாடியுள்ளார்.  

## சர்வதேச போட்டிகள்
வர்மா 2017 பெண்கள் உலகக்கோப்பை இறுதிச்சுற்று போட்டியில் பங்கேற்றார். இந்திய அணி, இங்கிலாந்து பெண்கள் அணிக்கு எதிராக ஆடிய ஆட்டத்தில் ஒன்பது ரன்கள் வித்தியாசத்தில் உலகக்கோப்பையைத் தவறவிட்டது.
# இஸ்டெபனி குவோலக்



**இசுடெபனி லூயிஸ் குவோலக்** (Stephanie Louise Kwolek, ஜூலை 31, 1923 – ஜூன் 18, 2014): போலந்து வம்சாவளி அமெரிக்க வேதியியலாளர் ஆவார். அமெரிக்காவின் டியூபாண்ட் நிறுவனத்துடன் நாற்பது வருடங்களுக்கு மேல் இணைந்திருந்தவர். குவோலக் இதனைக் கண்டுபிடித்ததனால் சிறந்த தொழில்நுட்பச் சதனைக்கான, டியூபாண்ட் நிறுவத்தின் லெவாய்சியர் விருது வழங்கி கௌரவிக்கப்பட்டார். பிப்ரவரி 2015 இல் இவ்விருது வழங்கி கௌரவிக்கப்பட்ட ஒரே பெண் ஊழியர் குவோலக் ஆவர். 1995 இல் இவர் அமெரிக்காவின் தேசியக் கண்டுபிடிப்பாளராக ஹால் ஆஃப் ஃபேமில் இணைத்துக்கொள்ளப்பட்ட நான்காவது பெண்மணியாவார். குவோலக் பலபடி வேதியியலில் இவர் ஆற்றிய பணிக்காக அமெரிக்க நாட்டின் தொழில்நுட்ப புதுமையாக்கப் பதக்கம், தொழில்துறை ஆய்வு நிறுவனத்தின் சாதனைவிருது, பெர்கின் பதக்கம் உள்ளிட்ட பல பதக்கங்களைப் பெற்றுள்ளார்.  

## இளமையும் கல்வியும்

குவோலக், போலந்து நாட்டிலிருந்து புலம்பெயர்ந்த பெற்றோர்க்கு மகளாக, 1923 இல் பென்சில்வேனியாவின் நியூ கிங்க்ஸ்டன் புறநகர்ப்பகுதியில் பிறந்தார். இவருடைய பத்தாவது வயதில் இவரின் தந்தை ஜான் குவோலக் இறந்தார்.  

குவோலக், 1946 ஆம் ஆண்டில் கார்னிகி மெல்லன் பல்கலைக்கழகத்தின் மார்கரெட் மாரிசன் கார்னிகி கல்லூரியில், வேதியல் பிரிவில் தனது இளங்கலை அறிவியல் பட்டம் பெற்றார்.அவர் ஒரு மருத்துவராகத் திட்டமிட்டிருந்தார். மேலும் அவர் மருத்துவ பள்ளியில் சேர்ந்துகொள்ளப் போதுமான நிதியை, வேதியியல் தொடர்புடைய ஏதேனுமொரு துறையில் தற்காலிக வேலையில் இருந்து கொண்டு சம்பாதிக்க முடியும் என்று நம்பினார். இது இரண்டாம் உலகப்போரின் கரணமாக வெளிநாடுகளுக்குச் சென்றுவிட்ட ஆண்களினால் ஏற்பட்ட காலிப்பணியிடமாகும்.  

மருத்துவம் படிக்க பணம் வேண்டும் என்பதற்காகவே குவோலக், தற்காலிகமாக இந்தப் பணியில் சேர்ந்துகொண்டார். ஆனால் இந்தப் பணியில் சேர்ந்த பின் பணியிலிருந்த ஆர்வம் காரணமாக வேலையில் தொடர விரும்பி, 1950 டெலவெயரில் இருந்த டியூபாண்ட் நிறுவனத்தில் பணியாற்ற வில்மிங்டன் நகருக்குக் குடிபெயர்ந்தார். மற்றெல்லா விருதுகளையும் வாங்குவதற்கு முன்பே முதன்முதலாக அமெரிக்க வேதியல் கழகத்தின் பப்ளிகேஷன் விருதினை 1959 இல் பெற்றார். பொதுவாக வகுப்பறைகளில் செய்து காண்பிக்கப்படும், அறை வெப்பநிலையில் ஒரு கண்ணாடிக் குவளையில் நைலான் இழைகளை உற்பத்தி செய்யும் ஒரு சோதனையை, குவோலக் உயர்மூலக்கூறு எடையுள்ள பாலிமைடுகளில் செயல்படுத்திப் பார்த்து வெற்றியடைந்தனர் இவருடன் இச்சோதனையில் இணைந்து பணியாற்றியவர்களும் 1985 இல் PBO மற்றும் PBT பாலிமர்களை உற்பத்தி செய்யும் இக்கண்டுபிடிப்புக்கான காப்புரிமையைப் பெற்றார்கள்.
# செயூன்கஸ் தவளை


**செயூன்கஸ் தவளை** ( **Sehuencas water frog** (*Telmatobius yuracare*) என்பது டெஹ்மட்போபி குடும்பத்தைச் சேர்ந்த ஒரு நன்னீர் தவளை இனம் ஆகும். இது தென் அமெரிக்க நாடான பொலிவியாவைச் சேர்ந்த அகணிய உயிரி ஆகும். இதன் இயற்கை வாழிடமானது மழைக் காடுகள், மான்ட்டேன், ஆறுகள், நன்னீர் சதுப்புநிலம் ஆகும். இவை அவற்றின் வாழ்விட இழப்புகளால் அச்சுறுத்தலுக்கு ஆளாகி உள்ளன. தற்போது இவை பன்னாட்டு இயற்கை பாதுகாப்புச் சங்கத்தால் அழிவாய்ப்பு இனம் என வகைப்படுத்தப்பட்டுள்ளது. இந்த வகைப்பாடானது 2004 ஆம் ஆண்டின் புதுப்பிக்கப்படாத மதிப்பீட்டின் அடிப்படையில் செய்யப்பட்டுளது.  

2019 ஆண்டு வரை, பொலிவியாவில் கொச்சபாம்பா நகரில் உள்ள தேசிய வரலாற்று அருங்காட்சியகத்தில் பராமரித்துவரப்பட்ட "ரோமியோ" என்று அழைக்கப்பட்ட ஒரு ஆண் தவளை மட்டும் இருந்துவந்துள்ளது. செயூன்கஸ் தவளையின் வாழ்நாள் சராசரியாக 15 ஆண்டுகாலம் என்பதால், 10 ஆண்டுகள் வயதான ரோமியோவோடு இந்தத் தவளை இனம் அழிந்துவிடும் என்ற அச்சம் நிலவிவந்தது. இந்த ஆபத்தை நீக்கி ரோமியோவின் சந்ததிகளை உருவாக்க பொலிவிய விலங்கியல் ஆய்வாளர்கள் இதே இனத்தைச் சேர்ந்த பெண் தவளையைத் தேடும் முயற்சியில் தீவிரமாக இயங்கிவந்தனர். இதற்காக பொலிவியாவில் காடு, மலை என வெவ்வேறு இடங்களுக்கு ஆய்வாளர் குழுக்கள் சென்றன. செயூன்கஸ் தவளை குறித்த விழிப்புணர்வை ஊட்டவும் அதற்காக பணத்தைத் திரட்டவும், உலக காட்டுயில் பாதுகாவலர்கள் முயற்சிகளில் ஈடுபட்டனர் இதன் ஒரு பகுதியாக  ‘ரோமியோ தவளை’ பற்றிய விவரங்களானது Match.com என்ற இயங்கலை வரண் பார்க்கும் இணையதளத்தில் வெளியிடப்பட்டது. பொலிவியாவின் மழைக் காட்டில் பயணம் மேற்கொண்ட ஆய்வாளர் குழு, 2019 சனவரியில் ஓர் ஓடையில் இந்த இனத்தைச் சேர்ந்த 5 தவளைகளை சேகரித்தனர். அவற்றில் மூன்று ஆண் தவளைகள்,  இரண்டு பெண் தவளைகள். மீண்டும் கண்டறியப்பட்ட இந்த தவளைகளுக்கு கைட்ரிடியோமைகோசிஸ், நோய்த் தொற்று ஏற்பட்டுவிடக் கூடாது என்பதற்காக சிகிச்சை வழங்கப்பட்டுவருகிறது. சிகிச்சையின் பின்னர், ஜூலியட் பெண் தவளையுடன் ரோமியோ இணை சேரவைக்கப்படும். இதன் மூலம் காடுகளில் குறைந்து போயுள்ள இந்த இனத் தவளைகளை இனப்பெருக்கம் செய்து, இனத்தை மீட்க வழியேற்பட்டுள்ளதாக கருதப்படுகிறது.
# சில்வியா ஏர்லி



**சில்வியா ஆலிஸ் ஏர்லி** (Sylvia Alice Earle அறிவியல் முனைவர், இயற்பெயர் ** நீ ரீடி**,பிறப்பு- ஆகஸ்ட் 30, 1935): ஓர் அமெரிக்க கடல் உயிரியலாளரும் நாடுகான் பயணரும், எழுத்தாளரும் விரிவுரையாளரும் ஆவார். தேசிய புவியியல் கழகத்தின் உறைவிட - ஆய்வுப்பணியாளராக 1998 வரை பணியாற்றியவர்.  
ஐக்கிய அமெரிக்க தேசியக் கடல் மற்றும் வளிமண்டல நிர்வாகத்தின் முதல் பெண் தலைமை விஞ்ஞானி ஆவார். ஏர்லி குழந்தையாக இருக்கும்பொழுதே அவருடைய குடும்பம் புளோரிடாவின் மேற்குக் கடற்கரைப் பகுதிக்குக் குடிபெயர்ந்தனர்.  

ஏர்லி 1952 இல் புனித பீட்டர்ஸ்பர்க் கல்லூரியில் அசோசியேட் பட்டத்தையும், 1955 இல் புளோரிடா மாநிலப் பல்கலைக்கழகத்தில் இளங்கலை அறிவியல் பட்டத்தையும், 1956 இல் டியூக் பல்கலைக்கழகத்தில் முதுகலை அறிவியல் பட்டம் மற்றும் கடல்சார் தாவரங்கள், பூஞ்சைகள் பற்றி ஆய்ந்து முனைவர் பட்டமும் பெற்றார்.  

## பணி

ஏர்லி கலிபோர்னிய அறிவியல் அகாதமியின் கடசார் உயிரின அருங்காட்சியகத்தின் மேற்பார்வையாளராக 1979-1986 வரை பணியாற்றினார். 1969-1981 வரை பெர்க்லியில் உள்ள கலிபோர்னியா பல்கலைக்கழகத்தில் துணை ஆய்வாளராக இருந்தார். 1967-1969 வரை ரெட்க்ளிப் நிறுவனத்தின் அறிஞராகவும் 1967-1981 இல் ஆர்வர்டு பல்கலைக்கழகத்தின் ஆய்வாளராகவும் இருந்தார்.  

1966 இல் முனைவர் பட்டம் பெற்ற பின்னர் ஆர்வார்டு பல்கலைக்கழகத்தில் ஓராண்டுகள் ஆய்வாளராகப் பணியாற்றினார். பின்னர் புளோரிடா திரும்பி கேப் ஹேஸ் கடல்சார் ஆய்வகத்தில் இயங்குநராகத் தங்கி இருந்தார், 1969 இல் தெக்டிடீ-I திட்டத்தில் இணைந்து பணியாற்ற விண்ணப்பித்தார். கன்னித் தீவுகள் கடலோரப்பகுதியில் தங்கியிருந்து கடலின் ஐம்பது அடி ஆழத்தில் நீர்மூழ்கியில் பல வாரங்கள் தங்கியிருந்து ஆய்வுகள் செய்யவேண்டிய பணி இது. கடலடியில் ஆயிரத்திற்கும் மேற்பட்ட ஆய்வுகளை ஏர்லி செய்திருந்தபோதும் இத்திட்டத்தில் நிராகரிக்கப்பட்டார். ஆனால் அடுத்த ஆண்டே இவர் தெக்டிடீ-II திட்டத்தில் கடல்சார் பெண் ஆய்வாளர்கள் குழுவின் தலைவராக நியமிக்கப்பட்டார். அவ்வாறு நியமிக்கப்பட்ட முதல் பெண் குழுத்தலைவர் ஏர்லி ஆவார்.